**Basil Paul McRae** (s. 5. tammikuuta 1961 Beaverton, Ontario, Kanada) on uransa päättänyt kanadalainen jääkiekkoilija, pelipaikaltaan vasen laitahyökkääjä. Hänet tunnettiin NHL:ssä tappelijana, vaikkakin McRaella oli myös rajallisia kiekollisia taitoja sekä kahden suunnan hyökkääjän ja voimahyökkääjän ominaisuuksia. Hän pelasi urallaan NHL:ssä yhteensä 576 runkosarjaottelua tehopistein 53+83=136 ja keräten 2453 jäähyminuuttia sekä 78 playoff-ottelua tehopistein 8+4=12 ja keräten 349 jäähyminuuttia. McRae on toiminut pelaajauransa jälkeen kykyjenetsijänä NHL:ssä sekä tehnyt myös valmentajan töitä. Hän on OHL-seura London Knightsin osaomistaja.

Ura
---

McRae pelasi Ontarion paikallisia juniorisarjoja Seneca Nationalsin joukkueessa, jonka jälkeen hän siirtyi kaudeksi 1978–1979 OMJHL-joukkue London Knightsiin. Kahden siellä vietetyn kauden jälkeen Québec Nordiques varasi McRaen 87. pelaajana NHL:n varaustilaisuudessa 1980. Hän pelasi varauksensa jälkeen vielä Knightsissa kauden 1980–1981 ja sijoittui 266 minuutillaan OHL:n (ent. OMJHL) jäähypörssissä viidenneksi.

Kaudeksi 1981–1982 McRae siirtyi Québec Nordiquesin organisaatioon. Suurin osa hänen kaudestaan kului kuitenkin farmijoukkue Fredericton Expressissa, AHL:ssä. McRae pelasi kauden aikana NHL:ssä 20 runkosarjaottelua tehopistein 4+3=7 ja yhdeksän playoff-ottelua tehden yhden maalin. Jäähyminuutteja hänelle kertyi yhteensä 103. Kaudella 1982–1983 hän oli Expressin kolmanneksi paras maalintekijä 22 osumallaan. McRae pelasi kauden aikana 22 NHL-ottelua tehopistein 1+1=2. Elokuussa 1983 hänet kaupattiin Toronto Maple Leafsiin vaihdossa Richard Turmeliin. Myös siellä hän vietti kaksi pelaamaansa kautta lähinnä farmissa St. Catharines Saintsin paidassa ja sai tililleen yhteensä viisi NHL-ottelua. Jälkimmäisellä kaudellaan 1984–1985 McRae teki AHL:n yhden kauden piste-ennätyksensä tehoilla 30+25=55. Hän oli Saintsin toiseksi paras maalintekijä Steve Thomasin jälkeen ja voitti myös joukkueen sisäisen jäähypörssin 186 minuutillaan.

Heinäkuussa 1985 McRae teki vapaana pelaajana sopimuksen Detroit Red Wingsin kanssa. Hän pelasi kauden 1985–1986 suurimmaksi osaksi farmijoukkue Adirondack Red Wingsissa ja sai tililleen neljä NHL-ottelua. Kesken kauden 1986–1987, tammikuussa 1987 Red Wings kauppasi McRaen John Ogrodnickin ja Doug Sheddenin kanssa aiempaan seuraansa Québec Nordiquesiin vaihdossa Brent Ashtoniin, Gilbert Delormeen ja Mark Kumpeliin. Hän pelasi ensimmäisen kokonaisen NHL-kautensa tehden 69 runkosarjaottelussa tehot 11+7=18 ja keräten 342 jäähyminuuttia, joilla McRae sijoittui NHL:n jäähypörssissä neljänneksi. 13 playoff-ottelussa hän teki tehot 3+1=4 ja keräsi 99 jäähyminuuttia, joilla McRae voitti koko pudotuspelien jäähypörssin.

McRae teki vapaana pelaajana sopimuksen Minnesota North Starsin kanssa kesäkuussa 1987. Hän keräsi kaudella 1987–1988 NHL:n yhden kauden jäähyennätyksensä 378 minuutillaan, joilla McRae sijoittui koko liigan jäähypörssissä toiseksi edellään vain Detroit Red Wingsin Bob Probert. Hänen jäähysaldonsa jäi myös North Starsin seurahistorian kaikkien aikojen suurimmaksi yhden kauden aikana. Kaudella 1988–1989 McRae sijoittui 365 minuutillaan jäähypörssissä toiseksi edellään vain Calgary Flamesin Tim Hunter. Hän teki myös NHL:n yhden kauden piste-ennätyksensä tehoilla 12+19=31. Kaudella 1989–1990 McRae voitti koko NHL:n jäähypörssin 351 minuutillaan. Kaudella 1990–1991 hän eteni North Starsin kanssa aina Stanley Cup -finaaleihin saakka, jotka vei kuitenkin Pittsburgh Penguins voitoin 4–2. McRae voitti kevään 1991 pudotuspelien jäähypörssin 94 minuutillaan. Hän nousi viiden North Starsissa viettämänsä kauden aikana kulttipelaajaksi ja sai suosiota fanien keskuudessa. Pelillisestikin NHL-uransa parhaat vuodet joukkueessa pelannut McRae muodosti Shane Churlan kanssa pelätyn tappelijakaksikon. Hän keräsi 323 pelaamassaan runkosarjaottelussa yhteensä 1563 jäähyminuuttia, joilla McRae jäi North Starsin seurahistorian kaikkien aikojen eniten jäähyminuutteja keränneeksi pelaajaksi.

Tampa Bay Lightning varasi McRaen NHL:n laajennusvaraustilaisuuden 26. pelaajana kesällä 1992. Kesken kauden 1992–1993, tammikuussa 1993 joukkue kauppasi hänet, Doug Crossmanin ja kesän 1996 neljännen kierroksen varausvuoron St. Louis Bluesiin vaihdossa Jason Ruffiin. Jalkavamma lyhensi kuitenkin McRaen runkosarjaa, jonka aikana hän pelasi 47 ottelua. Loukkaantumiset häiritsivät muutenkin McRaen loppu-uraa ja hän pelasi Bluesissa kolmen seuraavan kauden aikana yhteensä vain 79 runkosarjaottelua sekä kaksi ottelua IHL-joukkue Peoria Rivermenissa. 

Kaudeksi 1996–1997 McRae siirtyi vielä vapaana pelaajana Chicago Blackhawksiin, jossa hän lopetti uransa vain kahdeksan syyskaudella pelaamansa ottelun jälkeen.

Pelaajauran jälkeen
-------------------

McRae toimi pelaajauransa jälkeen OHL-joukkue London Knightsin valmentajana. Hän toimii nykyään seuran osaomistajana. Vuosina 2007–2010 ja 2011–2012 McRae teki NHL:ssä St. Louis Bluesin kykyjenetsijänä. 1. joulukuuta 2010 hän siirtyi alustavasti 18. joulukuuta asti kestäneellä sopimuksella SM-liigajoukkue Jokereiden apuvalmentajaksi Erkka Westerlundin johtamaan valmennustiimiin. Joukkueen toimitusjohtajana toimi tuolloin McRaelle aiemmin St. Louis Bluesista tuttu apulaistoimitusjohtaja Jarmo Kekäläinen. Työjakson jälkeen hän kuitenkin jätti tehtävänsä ja palasi Pohjois-Amerikkaan perhesyihin vedoten.

Muuta
-----

McRaen pikkuveli Chris pelasi myös tappelijana NHL:ssä. Basilin poika Philip pelaa SM-liigaa Porin Ässissä. Hänellä on myös tytär Alexandra.

McRae teki myös cameoroolin vuonna 1992 julkaistussa *Mestarit*-elokuvassa.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 1977–1978 | Seneca Nationals | OHA-B | 36 | 21 | 38 | 59 | 80 | – | – | – | – | – |
| 1978–1979 | London Knights | OMJHL | 66 | 13 | 28 | 41 | 79 | 7 | 0 | 0 | 0 | 0 |
| 1979–1980 | London Knights | OMJHL | 67 | 23 | 35 | 58 | 116 | 5 | 0 | 0 | 0 | 18 |
| 1980–1981 | London Knights | OHL | 65 | 29 | 23 | 52 | 266 | – | – | – | – | – |
| 1981–1982 | Fredericton Express | AHL | 57 | 11 | 15 | 26 | 175 | – | – | – | – | – |
|  | Québec Nordiques | NHL | 20 | 4 | 3 | 7 | 69 | 9 | 1 | 0 | 1 | 34 |
| 1982–1983 | Fredericton Express | AHL | 53 | 22 | 19 | 41 | 146 | 12 | 1 | 5 | 6 | 75 |
|  | Québec Nordiques | NHL | 22 | 1 | 1 | 2 | 59 | – | – | – | – | – |
| 1983–1984 | St. Catharines Saints | AHL | 78 | 14 | 25 | 39 | 187 | 6 | 0 | 0 | 0 | 40 |
|  | Toronto Maple Leafs | NHL | 3 | 0 | 0 | 0 | 19 | – | – | – | – | – |
| 1984–1985 | St. Catharines Saints | AHL | 72 | 30 | 25 | 55 | 186 | – | – | – | – | – |
|  | Toronto Maple Leafs | NHL | 1 | 0 | 0 | 0 | 0 | – | – | – | – | – |
| 1985–1986 | Adirondack Red Wings | AHL | 69 | 22 | 30 | 52 | 259 | 17 | 5 | 4 | 9 | 101 |
|  | Detroit Red Wings | NHL | 4 | 0 | 0 | 0 | 5 | – | – | – | – | – |
| 1986–1987 | Detroit Red Wings | NHL | 36 | 2 | 2 | 4 | 193 | – | – | – | – | – |
|  | Québec Nordiques | NHL | 33 | 9 | 5 | 14 | 149 | 13 | 3 | 1 | 4 | 99 |
| 1987–1988 | Minnesota North Stars | NHL | 80 | 5 | 11 | 16 | 378 | – | – | – | – | – |
| 1988–1989 | Minnesota North Stars | NHL | 78 | 12 | 19 | 31 | 365 | 5 | 0 | 0 | 0 | 58 |
| 1989–1990 | Minnesota North Stars | NHL | 66 | 9 | 17 | 26 | 351 | 7 | 1 | 0 | 1 | 24 |
| 1990–1991 | Minnesota North Stars | NHL | 40 | 1 | 3 | 4 | 224 | 22 | 1 | 1 | 2 | 94 |
| 1991–1992 | Minnesota North Stars | NHL | 59 | 5 | 8 | 13 | 245 | – | – | – | – | – |
| 1992–1993 | Tampa Bay Lightning | NHL | 14 | 2 | 3 | 5 | 71 | – | – | – | – | – |
|  | St. Louis Blues | NHL | 33 | 1 | 3 | 4 | 98 | 11 | 0 | 1 | 1 | 24 |
| 1993–1994 | St. Louis Blues | NHL | 40 | 1 | 2 | 3 | 103 | 2 | 0 | 0 | 0 | 12 |
| 1994–1995 | Peoria Rivermen | IHL | 2 | 0 | 0 | 0 | 12 | – | – | – | – | – |
|  | St. Louis Blues | NHL | 21 | 0 | 5 | 5 | 72 | 7 | 2 | 1 | 3 | 4 |
| 1995–1996 | St. Louis Blues | NHL | 18 | 1 | 1 | 2 | 40 | 2 | 0 | 0 | 0 | 0 |
| 1996–1997 | Chicago Blackhawks | NHL | 8 | 0 | 0 | 0 | 12 | – | – | – | – | – |
| 16 kautta | yhteensä | NHL | 576 | 53 | 83 | 136 | 2453 | 78 | 8 | 4 | 12 | 349 |
| 5 kautta | yhteensä | AHL | 329 | 99 | 114 | 213 | 953 | 35 | 6 | 9 | 15 | 216 |

Lähteet
-------

* Basil McRae The Internet Hockey Databasessa (englanniksi)
* Basil McRae Legends of Hockey -sivustolla (englanniksi)
* Basil McRae *Elite Prospects*. Everysport Media Group AB.  (englanniksi)

### Viitteet

1. 1 2 3  Basil McRae Internet Movie Databasessa. (englanniksi)
2. 1 2 3 4 5 6 7  Legends of Hockey
3. ↑  Hockey Operations London Knights. Viitattu 12.7.2014. (englanniksi)
4. 1 2 3 4  HockeyDB
5. 1 2 3  EliteProspects
6. ↑  Eliteprospects.com – Minnesota North Stars (englanniksi)
7. ↑  Basil McRae Jokerien valmennusryhmään  1.12.2010. Jatkoaika.com. Viitattu 12.7.2014.
8. ↑  Basil McRae jättää Jokerit  21.12.2010. Yleisradio Oy. Viitattu 12.7.2014.